A következő hat percben, amíg engem hallgatnak majd,
a világ három anyát
veszít el szülés közben.
Az egyiknél súlyos komplikáció lép majd fel,
a másodikat fiatal kora miatt,
hiszen a teste még nem áll készen a szülésre.
De a harmadik nő csupán azért fog meghalni,
mert nem jut hozzá egyszerű, tiszta eszközökhöz szüléskor.
Nem ő lesz az egyetlen.
Minden évben egymilliónál is több anya és csecsemő hal meg
a fejlődő országokban
csak azért, mert hiányoznak az alapvető tisztasági feltételek,
amikor életet adnak gyermekeiknek.
Az utazásom egy forró nyári délutánon kezdődött
Indiában, 2008-ban.
Miután elbeszélgettem nőkkel, és meghallgattam igényeiket
egy nádfedeles kunyhóban kötöttem ki egy bába társaságában.
Anyaként nagyon kíváncsi voltam, hogy segít világra babákat az otthonában.
Egy mély és magával ragadó beszélgetés után,
amelynek során elmondta, hogy munkáját a küldetésének érzi,
feltettem neki egy fontos kérdést:
Megvannak a megfelelő eszközeid a szülés lebonyolításához?
Megmutatta, mivel dolgozik.
"Ezzel választom el az anyát a gyermekétől ," – mondta.
Nem tudtam, hogy reagáljak, sokkosan fogtam e "mezőgazdasági" eszközt.
Készítettem egy képet róla, megöleltem őt, és továbbmentem.
Az elmém megtelt emlékképekkel a saját fertőzésemről,
amivel egy évig szenvedtem a szülést követően
annak ellenére, hogy a lehető legjobb orvosi ellátást kaptam.
Eszembe jutottak beszélgetéseim apámmal,
aki születésekor vesztette el az édesanyját,
és aki sokszor elképzelte, mennyivel másabb lehetett volna az élete,
ha az anyukája mellett nőhetett volna fel.
Termékfejlesztő vagyok, kutatni kezdtem.
Lelkesen rájöttem, hogy létezik egy termék,
melyet Clean Birth Kit-nek, vagyis tiszta szülőcsomagnak neveznek.
De hónapokig nem tudtam megvenni.
Pénzügyi források függvényében állították össze őket.
Amikor végre hozzájutottam egyhez, újra sokkot kaptam.
Sosem használnám ezeket az eszközöket szüléshez. – Gondoltam.
De hogy megbizonyosodjam megérzésem helyességéről, visszamentem a nőkhöz,
akik közül néhányan már használták a terméket.
Ugyanúgy reagáltak, sőt.
Azt mondták, szívesebben szülnének a padlón,
mint egy vértócsákkal teli műanyag szőnyegen.
Teljesen igazuk volt, hiszen ez a megoldás fokozottan fertőzésveszélyes.
A cérna, szinte hívogatta a bakteriális fertőzéseket
a baba magzatzsinórján át.
A készletben férfi borotvapenge volt,
és a nők egyáltalán nem kértek belőle.
Senki nem érzett késztetést a csomag áttervezésére,
hiszen az adományalapon működött.
Soha nem kérdezték meg róla az anyák véleményét.
Megdöbbenésemre nem csak otthon,
hanem a kórházakban, a sok szülésnél is igényelték.
A helyzet vidéken még ennél is siralmasabb volt.
Ez így nem mehet tovább!
Elkezdtem teljes erővel erre a munkára koncentrálni.
A tervezést visszajelzések gyűjtésével kezdtem,
majd kifejlesztettem prototípusokat,
és találkoztam részvényesekkel a nemzetközi eljárás megismerésére.
Minden egyes prototípussal visszamentem a nőkhöz,
hogy megbizonyosodjak róla, hogy ez a termék megfelel az igényeiknek.
Eközben megtudtam, hogy ezek a nők
nagyon szegények,
mégis nagy hangsúlyt fektetnek az egészségre és a jóllétre.
Gondolkozásuk egyáltalán nem volt szegényes.
Ahogy mi is, ők is értékelnének egy olyan jól tervezett terméket,
melyet az igényeikre fejlesztett ki.
Sok módosítás, szakértői vélemény,
egészségügyi szakemberekkel
és az érintett nőkkel való egyeztetés után –
el kell mondanom, egyáltalán nem volt egyszerű menet –,
elkészült egy egyszerű és mutatós design.
Egyetlen dollárral kerül többe az új termék a réginél,
tehát három dollárból sikerült előállítani
a Janma tisztasági készletet szüléshez.
A Janma, ami "születést" jelent, tartalmaz nedvszívó lepedőt
szülőnők alá,
egy sebészkést, egy köldökcsipeszt, szappant, egy pár kesztyűt,
valamint egy törlőruhát a kisbaba tisztogatására.
Mindez egy szép kistáskába van csomagolva,
melyet az édesanyák ajándékba kapnak kemény küzdelmükért.
Büszkén viszik haza, mint a jólét szimbólumát.
Egy nő így reagált az ajándékra:
"Ez tényleg az enyém? Megtarthatom?"
Egy másik pedig megkérdezte,
hogy kaphat-e a következő szüléskor más színűt?
(Nevetés)
Még ennél is jobbat mondok: egy nő bevallotta,
hogy egész életében ez az első saját táskája.
Az egyszerű és jelképes készletet
az egész világon elfogadott orvosi protokollt szem előtt tartva terveztük.
Viselkedésformáló eszköz, megtanítja a kötelező lépéseket.
Nem csak otthon használható, hanem egészségügyi intézményekben is.
A Janma mára több mint 600 000 anya és újszülött életét változtatta meg
világszerte.
Megható látni, ahogy ez a szám egyre nő.
Alig várom már, hogy elérjük a 100 milliót.
De az anyák egészségügyi problémái ezzel még nincsenek megoldva.
Több ezer egyszerű probléma igényel alacsony költségvetésű megoldást.
Bizonyítékaink vannak rá, hogy ha támogatjuk a nőket és a lányokat,
javítunk az egészségi állapotukon és körülményeiken,
a gyermekeik is egészségesebbek lesznek, jobb kilátásokkal.
Egyszerű és méltó egészségügyi feltételeket kell teremteni a nőknek:
az anyák elhalálozásának csökkentésétől a tabuk megdöntéséig.
Bátorítani kell a nőket, hogy a sorsukat vegyék saját kezükbe.
Ez az álmom.
De csak úgy lehet elérni, ha a hozzám hasonlóan gondolkozó nők és férfiak
az egész világról az ügy mellé állnak.
Igen, önök, mindannyian.
Nemrég hallottam ezt Leonard Cohen dalszövegrészletet:
"Kongasd meg a harangokat, amik még szólnak,
Felejtsd el a tökéletes ajánlatodat.
Mindenhol van egy repedés,
Így jut be a fény."
Ez az én fénysugaram.
De több fényre van szükségünk.
Irányítsunk nagy reflektorokat a nők egészségfejlesztésére,
ha jobb jövőt szeretnénk.
Nem felejthetjük el, hogy a nők állnak a fenntartható világ középpontjában,
és mi sem léteznénk nélkülük.
Köszönöm.
(Taps)